b'\n_START_ARTICLE_\nSkagens Museum\n_START_SECTION_\nMuseets historie\n_START_PARAGRAPH_\nMuseet blev stiftet i Br\xc3\xb8ndums Hotels spisesal i Skagen den 20. oktober 1908. Apoteker Victor Chr. Kl\xc3\xa6bel, hotelejer Degn Br\xc3\xb8ndum og malerne Michael Ancher, P.S. Kr\xc3\xb8yer og Laurits Tuxen blev valgt ind i museets f\xc3\xb8rste bestyrelse. Opgaven var at samle kunstv\xc3\xa6rker af skagensmalerne og skaffe \xc3\xb8konomiske midler til opf\xc3\xb8relsen af en museumsbygning._NEWLINE_I somrene 1907-1909 udstillede skagensmalerne i Teknisk Skole. Efter P.S. Kr\xc3\xb8yers d\xc3\xb8d i 1909 blev hans bolig i Skagen Plantage taget i anvendelse som museum. I 1919 sk\xc3\xa6nkede Degn Br\xc3\xb8ndum den gamle have ved Br\xc3\xb8ndums Hotel til Skagens Museum. Her p\xc3\xa5begyndtes museumsbyggeriet i 1926 efter tegninger af arkitekt Ulrik Plesner. Byggeriet var finansieret af private og af fonde. De st\xc3\xb8rste bidragydere talte Degn Br\xc3\xb8ndum, Laurits Tuxen og Ny Carlsbergfondet. Den nye museumsbygning blev indviet den 22. september 1928. Museets samling bestod p\xc3\xa5 det tidspunkt af ca. 325 kunstv\xc3\xa6rker. Mange af dem var gaver fra kunstnerne._NEWLINE_I 1981 blev udstillingslokalerne for\xc3\xb8get med en tilbygning tegnet af arkitekt og kongelig bygningsinspekt\xc3\xb8r Jacob Blegvad. Samme arkitekt tegnede ogs\xc3\xa5 museets seneste tilbygning, som blev indviet i 1990. Den blev opf\xc3\xb8rt med bistand fra Aage V. Jensens Fonde og forbedrede publikumsfaciliteterne i v\xc3\xa6sentlig grad._NEWLINE_I perioden 1997-2015 havde museets administration til huse i den gamle Teknisk Skole, men har siden da haft kontorer p\xc3\xa5 f\xc3\xb8rste sal af den nye museumstilbygning.\n_START_SECTION_\nSamlingerne\n_START_PARAGRAPH_\nI dag r\xc3\xa5der organisationen Skagens Kunstmuseer over ca. 8.000 kunstv\xc3\xa6rker samt en stor r\xc3\xa6kke personlige effekter, genstande og m\xc3\xb8bler tilh\xc3\xb8rende skagensmalerne. Samlingen rummer centrale v\xc3\xa6rker af alle Skagensmalerne, heriblandt Anna og Michael Ancher, Marie og P.S. Kr\xc3\xb8yer, Laurits Tuxen, Viggo Johansen, Christian Krogh, Carl Locher og Holger Drachmann.'